4.5.2023
SK
Úradný vestník Európskej únie
C 158/13
Veľkosť loga sa môže líšiť podľa balenia, ale pomer štandardných rozmerov musí zostať zachovaný.
4.
Stručné vymedzenie zemepisnej oblasti Produkčná oblasť čerešní s chráneným zemepisným označením „Ciliegia di Lari“ zahŕňa správne územie týchto obcí: Casciana Terme – Lari, Terricciola a Crespina-Lorenzana.
5.
Súvislosť so zemepisnou oblasťou Žiadosť o uznanie čerešní „Ciliegia di Lari“ vychádza z historickej dobrej povesti založenej na ich kvalite.
Je to spôsobené špecifickými aspektmi zemepisnej oblasti, ktoré sú prospešné pre pestovanie čerešní.
Patria sem pôda a klimatické, poľnohospodárske, sociálne, kultúrne a hospodárske faktory.
Vzájomné pôsobenie týchto faktorov vytvorilo dobrú povesť produktu spojeného s miestom do takej miery, že sa stotožnil s názvom Lari.
Dlhá história produkcie čerešní „Ciliegia di Lari“ vytvorila úzky vzťah so spotrebiteľmi, ktorí oceňujú najmä typickú vlastnosť: prirodzenú sladkosť.
Na predajnom mieste spotrebitelia akceptujú, že cena je vyššia ako v prípade čerešní iného pôvodu.
Vymedzená zemepisná oblasť uvedená v bode 4 bola vždy oblasťou s významnou produkciou čerešní, ako ukazujú historické a nedávne štúdie a prieskumy (M. Basso, S. Natali, 1959; A. Funghi, 2004; rôzni autori, vydal R. Massai, 2013).
Produkčná oblasť čerešní „Ciliegia di Lari“ sa vyznačuje pôdami a klimatickými podmienkami, ktoré sú mimoriadne vhodné na pestovanie čerešní.
Tieto faktory priamo ovplyvňujú kvalitu plodov, ktorú možno pripísať ich prirodzenej sladkosti (Brixove stupne).
Textúra pôdy spolu s teplotou a zrážkami sú dva faktory, ktoré charakterizujú produkčnú oblasť čerešní „Ciliegia di Lari“ a ktoré môžu ovplyvniť vlastnosť plodov: sladkosť vyjadrenú v Brixových stupňoch. — Fyzické vlastnosti poľnohospodárskej pôdy tejto oblasti zloženej z piesku, siltu a ílu vďaka vodným zdrojom, ktoré je pôda zvyčajne schopná uchovávať, umožňujú pestovateľom mať stromy s vyváženým vývojom vo všetkých troch fenologických fázach: kvitnutie, tvorba plodov a dozrievanie.
Tieto fázy sú kľúčové pre produkciu plodov s optimálnou koncentráciou cukru (Brixove stupne). — Teplotné a zrážkové režimy produkčnej oblasti sú charakterizované mnohými faktormi, ktoré sú prospešné pre produkciu prirodzene sladkých čerešní bez sprievodných negatívnych faktorov.
Oblasť nebýva často zasiahnutá neskorými mrazmi, ktoré by mohli spomaliť kvitnutie.
Mierne jarné teploty sú sprevádzané miernymi zrážkami, čo je zárukou optimálneho kvitnutia a tvorby plodov.
Podobne vďaka zriedkavým zrážkam počas záverečnej fázy dozrievania nenastávajú problémy s praskaním čerešní.